C 184/94
RO
Jurnalul Oficial al Uniunii Europene
25.5.2023
care să stimuleze în mod eficace investițiile în digitalizarea rețelelor electrice.
În paralel, trebuie dezvoltate piețe flexibile pentru a spori atractivitatea consumului, generării și formelor de prosum flexibile bazate pe tehnologii digitale.
1.5.
La peste șase ani de la prezentarea pachetului „Energie curată pentru toți europenii”, atât comunitățile energetice, cât și autoconsumul colectiv joacă încă un rol minor în sistemele energetice europene.
Până în prezent, Comisia Europeană a ignorat existența barierelor în calea acestor forme de generare și consum de energie.
Europenilor trebuie să li se ofere stimulente care să îi convingă și să îi stimuleze, în cele din urmă, să își digitalizeze toate activitățile legate de energie.
În multe cazuri, este necesar și un drept legal și administrativ clar.
CESE invită Comisia și statele membre să dezvolte inițiative corespunzătoare, inclusiv sprijin direct, care să le permită comunităților energetice și prosumatorilor colectivi să își dezvolte întregul potențial, astfel încât, mai ales în termeni de securitate a aprovizionării, aceste forme de producție și consum să devină o parte esențială a sistemului.
În caz contrar, instrumentele digitale nu vor aduce o schimbare.
1.6.
CESE reiterează că, printr-o abordare potrivită, o structură de aprovizionare cu energie neutră din punct de vedere climatic, descentralizată și digitalizată poate avea efecte pozitive semnificative asupra forței de muncă și a economiei, în special a economiilor regionale (2).
În contextul crizei actuale, Uniunea Europeană are nevoie de o abordare generală a politicii energetice, care să combine chestiuni specifice legate de energie și climă cu obiectivele politicii de coeziune socială și regională.
1.7.
Cu toate acestea, CESE observă că o politică a schimbării poate avea succes numai dacă ține seama de diferitele dinamici sociale existente în cadrul tranziției și le abordează în strategiile și măsurile sale.
Ar trebui să consolidăm rolul consumatorilor activi în digitalizare, să îi încurajăm și să le permitem să utilizeze cât mai multe soluții inteligente cu putință, întrucât acestea pot îmbunătăți eficiența și performanța pieței interne a energiei.
Totodată, trebuie să se țină seama de operatorii de distribuție a energiei electrice pentru a asigura securitatea aprovizionării.
Instrumentele trebuie să fie ușor de utilizat și să se acorde atenție grupurilor vulnerabile și persoanelor cu handicap.
Prin urmare, o politică pentru o tranziție justă și o gestionare politică activă a schimbării este indispensabilă.
Dacă dimensiunea socială este neglijată în punerea în aplicare, transformarea riscă să eșueze din cauza rezistenței publice.
1.8.
În ceea ce privește proiectarea viitoare a sistemelor și a infrastructurii energetice, CESE a subliniat în repetate rânduri că toți consumatorii trebuie să fie implicați activ în dezvoltarea de sisteme energetice inteligente și că trebuie instituite stimulente pentru ca societatea civilă să poată participa la tranziția energetică.
„Crearea de legături între inovatorii locali și regionali”, după cum a menționat Comisia la punctul 7.3, este foarte importantă.
Acțiunile colective, cum ar fi cooperarea dintre orașele și comunitățile inteligente, pot crea cele mai bune soluții și la prețurile cele mai abordabile de care ar putea avea nevoie o regiune.
1.9.
Politicile digitale și energetice ale UE ghidează deja digitalizarea energiei, întrucât chestiuni precum interoperabilitatea datelor, securitatea aprovizionării și securitatea cibernetică, protecția vieții private și a consumatorilor nu pot fi lăsate doar în seama pieței, iar punerea lor în aplicare corespunzătoare este esențială.
În acest context, CESE atrage atenția că trebuie prevenită prin toate mijloacele încălcarea vieții private și utilizarea inadecvată a datelor.
Aceasta înseamnă nu numai precauții tehnice, ci și ca autoritățile publice supuse controlului politic și democratic să își asume responsabilitatea și monitorizarea acestui spațiu al datelor.
În același timp, trebuie să se acorde atenție deosebită protejării datelor privind infrastructura critică.
1.10.
În comunicarea sa, Comisia afirmă că este esențial să se asigure că digitalizarea nu subminează cadrul de protecție a consumatorilor deja stabilit pe piața internă a energiei electrice.
CESE ia notă de acest lucru și adaugă că drepturile consumatorilor trebuie adaptate și îmbunătățite pe piața energiei.
Consumatorii nu trebuie să fie dezavantajați sau suprafacturați.
Ei ar trebui să beneficieze de instrumente digitale care, dacă sunt dezvoltate corespunzător, pot contribui la creșterea protecției lor.
1.11.
Pentru toate inițiativele, este important ca consumatorii să aibă un contor inteligent acasă.
Acest lucru nu se întâmplă încă în multe state membre, motiv pentru care este nevoie urgentă de intensificarea eforturilor de a implementa pe scară mai largă contorizarea inteligentă ca o condiție prealabilă fundamentală pentru majoritatea soluțiilor digitale din sectorul energetic, mai ales pentru aprovizionarea cu electricitate și mai puțin pentru cea cu gaz.
Statele membre care nu au implementat încă pe deplin contoarele inteligente trebuie să accelereze acest proces și să își stabilească obiective naționale mai ambițioase în această privință.
Datele disponibile la nivel internațional arată că introducerea contoarelor inteligente este cea mai eficace atunci când această responsabilitate le revine operatorilor de rețea.
Contoarele inteligente ar trebui considerate ca parte integrantă a rețelei de electricitate.
(2)
JO C 367, 10.10.2018, p. 1.